Laer huisprysgroei in 2015-’16 as in 2013-’14 - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Laer huisprysgroei in 2015-’16 as in 2013-’14	Laer huisprysgroei in 2015-’16 as in 2013-’14
Die jaar-tot-jaar styging in die gemiddelde nominale waarde van huise in die middelsegment van die Suid-Afrikaans huismark het in Oktober 2015 steeds verlangsaam tot ŉ vlak van ongeveer 5%.
Op ŉ maand-tot-maand grondslag het prysgroei in Oktober tot 0,2% afgeplat, wat bygedra het tot die dalende jaar-tot-jaar prysgroei in die eerste tien maande van die jaar.
Dít volgens Jacques du Toit, eiendomsontleder by Absa.
Ware groei in huispryse, d.w.s. na aanpassings vir die uitwerking van verbruikersprysinflasie, het in September onder afwaartse druk gebly en is deur volgehoue dalende nominale prysgroei en tendense in verbruikersprysinflasie gedryf. In September is reële jaar-tot-jaar prysdeflasie duidelik in die klein en medium kategorieë van middelsegmentbehuising waargeneem, terwyl reële prysgroei in die segment vir groter huise aangeteken is.
Die gemiddelde nominale huiswaarde in elk van die middelsegment kategorieë was in Oktober 2015 soos volg:
Klein huise (80m²-140m²): R876 000
Mediumgrootte huise (141m²-220 m²): R1 236 000
Groot huise (221m²-400m²): R1 976 000
Sedert laat in 2014 toon huisprysgroei ŉ geleidelike dalende tendens en die vooruitskatting is dat groei vir die res van die jaar en in 2016 ŉ enkelsyfergetal sal bly. In vergelyking met 2013 en 2014 word laer prysgroei vir 2015 en 2016 voorspel, hoofsaaklik as gevolg van tendense in en vooruitsigte vir belangrike makro-ekonomiese en huishoudelike sektorverwante faktore. Nominale huisprysgroei van sowat 6% word vir vanjaar en volgende jaar voorspel, met die risiko aan die negatiewe kant.